Bislang hod ma umma 1.200 Inschriftn in Raum zwischn Mittlmeja, Nil, Niger u d Kanarn gfunna. Am grejssan is d Dichtn vo Inschriftn z Tunesien un i de õgrenzatn Gebejtt z Algerien. Es loua se zwou groussa Gruppn vo da Schrifd unnascheiḏn: a estlinga Variantn mid da Westgrenz z Algeria un a westlinga Fuam mid mejara Zoichn. Dawal d westlinga Schrifd nea toalweis antziffat is, hod ma d Lautweat vo d Zoichn vo da estlinga Varietejt fast vollstende bstimma kenna. Asschloḡ gemd fia d Antziffaring is dej fenizischa Bilingue õn n Pfeilagrobmol z Thugga i Tunesien gweng, dej wou ma af s 2. Jh. v. Kr. datiat. D westlinga Variantn wiad ej amols aa „Libysch-beaberische Schrifd“ ghoissn. Z Marokko hod ma scheints vo da westlingan Variantn umma 100 Inschriftn gfunna.